KIRJALLINEN KYSYMYS E-1629/01 esittäjä(t): Caroline Jackson (PPE-DE) komissiolle. Kädellisiä koskevaan tutkimukseen myönnettävä EU:n tuki.



Virallinen lehti nro 364 E , 20/12/2001 s. 0163 - 0163



KIRJALLINEN KYSYMYS E-1629/01 esittäjä(t): Caroline Jackson (PPE-DE) komissiolle (12. kesäkuuta 2001) Aihe: Kädellisiä koskevaan tutkimukseen myönnettävä EU:n tuki Eri tietolähteiden mukaan Rijswijkissa (Alankomaat) sijaitseva biolääketieteellinen kädellisten tutkimuskeskus saa määrärahoja EU:n talousarviosta. 1. Voiko komissio ilmoittaa, kuinka paljon tutkimuskeskukselle on myönnetty varoja ja mitä testejä tutkimuskeskuksessa tehdään? 2. Miten komissio perustelee tällaisten tutkimushankkeiden tukemisen niille, jotka vastustavat jyrkästi kädellisten käyttöä lääketieteellisissä tutkimuksissa? Philippe Mr Busquinin komission puolesta antama vastaus (18. heinäkuuta 2001) Tutkimusta ja teknologista kehittämistä (TTK) koskevassa viidennessä puiteohjelmassa komissio on toistaiseksi rahoittanut kädellisten nisäkkäiden biolääketieteellisen tutkimuskeskuksen (BPRC) toimintaa noin 4,3 miljoonalla eurolla. Rahoitus koskee useita kolmivuotisia tutkimushankkeita, jotka ovat alkaneet vuosina 1999 ja 2000. Tutkimusalueita ovat esimerkiksi rokotteiden ja lääkkeiden kehittäminen HI-virukseen (HIV), tuberkuloosiin, malariaan ja C-hepatiittiin. Komissio on ollut erittäin tarkkana eläinkokeiden ja eläinten hyvinvoinnin suhteen tutkimusta ja teknologista kehittämistä (TTK) koskevan viidennen puiteohjelman täytäntöönpanon yhteydessä. Elämänlaatuohjelmaa koskevassa viidennen puiteohjelman liitteessä ja elämänlaatua koskevan erityisohjelman(1) liitteessä tähdennetään, että tässä ohjelmassa tutkimusta, jossa käytetään eläimiä, siis eläinkokeita ja aineiden testausta eläimillä, rajoitetaan, ja kokeet pitäisi mahdollisuuksien mukaan korvata in vitro- tai muilla menetelmillä. Kaikkien hakijoiden on selostettava, miten eläinkokeiden korvaamisen, vähentämisen ja kehittämisen periaatteita toteutetaan sekä turvataan eläinten hyvinvointi. Lisäksi ohjelmasta tuetaan tutkimusta, jonka tavoitteena on kehittää vaihtoehtoja eläinkokeille. Elämänlaatua koskevassa erityisohjelmassa on toteutettu järjestelmällisesti eettistä arviointia niiden ehdotusten osalta, joihin liittyy ongelmia, kuten kädellisten nisäkkäiden käyttöä. Eettiseen arviointiraatiin kuuluu muun muassa eläintensuojelujärjestöjen edustajia. Eettisellä arvioinnilla varmistetaan, että kaikki tutkimukset, joissa käytetään eläimiä, toteutetaan direktiivin 86/609/ETY vaatimusten mukaisesti. Arvioinnissa otetaan huomioon esitetystä tutkimuksesta saatava hyöty verrattuna sen eläimille mahdollisesti aiheuttamiin kärsimyksiin. Lisäksi tutkimushankkeiden jäsenten on saatava hankkeilleen asianmukaisten kansallisten viranomaisten hyväksyntä ennen tutkimuksen aloittamista. BPRC-tutkimuskeskus, joka sijaitsee yhteisössä, mutta on yhteisöstä riippumaton, on sitoutunut sopimuksellisesti täyttämään kaikki kansalliset lainsäädännölliset ja eettiset vaatimukset. (1) Neuvoston päätös 1999/167/EY, tehty 25 päivänä tammikuuta 1999, tutkimusta, teknologista kehittämistä ja esittelyä koskevasta erityisohjelmasta Elämänlaatu ja luonnonvarojen hoitaminen (1998-2002), EYVL L 64, 12.3.1999.